王灼
李仲高石君堂
三吴黑风吹地拆，太湖浪高一千尺，
龟鼋两山压湖心，岁岁飞涛恣冲射。
山骨虽坚亦破碎。穴穿根断瑰奇出。
古来石品称上首，罗浮天竺乃其乙。
见镌镵跡。月暗烟昏鬼神怒，
沙平草短狻猊掷。或云王孟窃据时，
曾是宣华苑中物。奸雄败灭化为土，
独此顽然苍玉立。流落几家到李氏，
命名以君相主客。为君榜堂诧乡人，
爱赏不啻连城璧。金珰中官来奉使，
一时气焰手可炙。利诱胁拟夺去，
仲高誓死君之侧。先世所宝吾敢坠。
贵人缩首三叹息。会昌丞相乃远祖，
嗜好夙有烟霞癖。平泉山居付梦想，
石中刻字空照日。朱崖精爽虽可畏，
洛阳群盗旋充斥。故知幽胜岂易保，
天公似向人间惜。政须洒扫堂上下，
置酒招我无难色。酒阑气壮拂衣起，
摩挲石君话畴昔。